Komisijos reglamentas (EB) Nr. 349/2003
2003 m. vasario 25 d.
sustabdantis tam tikrų laukinės faunos ir floros rūšių egzempliorių įvežimą į Bendriją
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 9 d. Tarybos Reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą [1] su paskutiniais pakeitimais, padarytais Komisijos reglamentu (EB) Nr. 2476/2001 [2], ypač į jo 19 straipsnio 2 dalį,
pasikonsultavusi su Mokslinio tyrimo grupe,
kadangi:
(1) Komisija, atsižvelgdama į Reglamento (EB) Nr. 338/97 4 straipsnio 6 dalies nustatytas sąlygas, gali apriboti tam tikrų rūšių įvežimą į Bendriją.
(2) Rūšių, kurių įvežimas į Bendriją yra sustabdytas, sąrašas paskutinį kartą buvo nustatytas 2001 m. spalio 24 d. Komisijos reglamentu (EB) Nr. 2087/2001, pristabdantis tam tikrų rūšių laukinių gyvūnų ir augalų egzempliorių introdukciją į Bendriją [3]. Remiantis turima naujausia informacija, šį sąrašą reikia iš dalies pakeisti. Siekiant aiškumo, Reglamentą (EB) Nr. 2087/2001 reikėtų atitinkamai panaikinti ir pakeisti šiuo reglamentu.
(3) Buvo pasitarta su šalimis, kurių kilmės rūšims šie apribojimai yra taikomi.
(4) 2001 m. rugpjūčio 30 d. Komisijos reglamento (EB) Nr. 1808/2001, nustatančio išsamias Tarybos reglamento (EB) Nr. 338/97 dėl laukinės faunos ir floros rūšių apsaugos ir apsaugos kontroliuojant jų prekybą įgyvendinimo taisykles [4], 41 straipsnyje yra nuostatų dėl valstybių narių Komisijos nustatytų apribojimų įgyvendinimo.
(5) Šiame reglamente numatytos priemonės atitinka Prekybos laukine fauna ir flora komiteto nuomonę,
PRIĖMĖ ŠĮ REGLAMENTĄ:
1 straipsnis
Taikant Reglamento (EB) Nr. 1808/2001 41 straipsnio nuostatas, sustabdomas šio reglamento priede nurodytų laukinės faunos ir floros rūšių egzempliorių įvežimas į Bendriją.
2 straipsnis
Reglamentas (EB) Nr. 2087/2001 panaikinamas.
Nuorodos i panaikintą reglamentą laikomos nuorodomis į šį reglamentą.
3 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. vasario 25 d.